Amerikanerne var takknemlig for de kanadiske anstrengelsene for å redde de amerikanske diplomatene under gisselkrisen i Iran.
**Argo-operasjonen**, eller på engelsk kalt for «Canadian Caper» («Kanadisk lureri»), betegner en felles hemmelig redningsaksjon som ble utført av kanadiske myndigheter og amerikanske etterretningsorganisasjonen CIA for å redde seks amerikanske diplomater som hadde unngått å bli tatt til fange da den amerikanske ambassaden i Teheran i Iran ble stormet av iranske studenter og militante som tok ambassadepersonalet som gisler den 4. november 1979. De seks amerikanerne greide å rømme fra ambassaden og i hemmelighet søke skjul i den kanadiske ambassaden.

Redningsoperasjonen ble filmatisert med *Operasjon Argo* fra 2012, produsert og regissert av Ben Affleck, som også spilte hovedrollen som Tony Mendez. Film vant tre Oscar, blant annet for beste spillefilm.

Operasjonen
-----------

Tony Mendez (venstre) ble personlig takket av president Carter den 12. mars 1980.
Operasjonen involverte CIA-agenter (Tony Mendez og en mann kun kjent som «Julio») som kom seg til de seks diplomatene under dekke av å være et oppdiktet filmmannskap som besto av seks kanadiere, en irlender og en latinamerikaner som hadde blitt ferdig med å undersøke passende lokaliseringer for science-fiction-film under tittelen *Argo*. Redningsoperasjonen gikk ut på å få diplomatene ut av landet ved at de utga seg for å være filmskapere. Hele dekkoperasjonen var nøye planlagt. Et ekte filmmanus ble kjøpt for 10 000 dollar, ekte skuespillere og regissører satte sine navn på filmen, og det hele ble promotert kraftig i media som en faktisk filmproduksjon. Alle de seks diplomatene fikk hver sin dekkhistorie med all informasjon om dem, inkludert navn, fødested, fødselsdato, sivilstatus, og hele karrierehistorien. Dette måtte læres på kun to dager.

Operasjonen ble gjennomført om morgenen den 28. januar 1980 på Mehrabadflyplassen i Teheran. De åtte fordekte amerikanerne greide å komme seg om bord på flyvningen til Swissair til Zürich, og således unnslippe Iran.

Operasjonen i seg selv ble satt i gang til tross for stor personlig risiko av den kanadiske ambassadøren i Iran, Ken Taylor, og den kanadiske immigrasjonsoffiseren John Sheardown som ga ly i deres egne private boliger for de utsatte amerikanske diplomatene. To ambassadepersonell fra «vennligsinnede» land ga også støtte, og en ubesatt diplomatisk bolig ble deretter benyttet i flere uker.

Etter at de seks amerikanerne forlot den kanadiske ambassaden mandag 28. januar, ble ambassaden stengt den samme dagen, og hvor dens personale reiste tilbake til Canada. De seks amerikanerne kom hjem til USA den 30. januar 1980.

De seks amerikanske diplomatene er:

* Robert Anders, 54 år – konsulær offiser
* Mark J. Lijek, 29 år – konsulær offiser
* Cora A. Lijek, 25 år – konsulær assistent
* Henry L. Schatz, 31 år – jordbruksattaché
* Joseph D. Stafford, 29 år – konsulær offiser
* Kathleen F. Stafford, 28 år – konsulær assistent

Filmatiseringer
---------------

I 1981 ble det laget en fjernsynsfilm om redningsaksjonen, *Escape from Iran: The Canadian Caper*, regissert av Lamont Johnson, og hvor Ken Taylor ble framstilt av Gordon Pinsent. Den var basert på den opprinnelige dekkfortellingen, ettersom historien om *Argo* ennå ikke hadde blitt avklassifisert. Filmen ble spilt inn i Toronto og omegn, og var en amerikansk-kanadisk samproduksjon.

Ben Affleck både regisserte og spilte i den amerikanske spillefilmen *Operasjon Argo* fra 2012, som vant tre Oscar og en rekke andre priser. Filmen er en dramatisering av hendelsesforløpet, og inneholder enkelte historiske unøyaktigheter. I særdeleshet gir filmen inntrykk at det var CIA som utførte redningsaksjonen bortimot alene, men i virkeligheten spilte kanadiere en betydelig rolle.

Referanser
----------

1. ↑  Halton, David; Nash, Knowlton (29. januar 1980): «Canadian Caper helps Americans escape Tehran». *The National* (Toronto: CBC Archives). Arkivert fra den 24. februar 2013
2. ↑  Mendez, Antonio J. (vinter 1999–2000): «A Classic Case of Deception: CIA Goes Hollywood» Arkivert 19. februar 2013 hos Wayback Machine.. *Studies in Intellegence* (Arlington, Virginia: Center for the Study of Intelligence). ISSN 1527-0874. Arkivert fra den 24. februar 2013
3. ↑  Boone, Mike (16. mai 1981): «TV captures heroic Iran escape». *The Montreal Gazette* (Montreal). s. 81.
4. ↑  *Escape from Iran: The Canadian Caper* (1981), IMDb
5. 1 2  Haglund, David (12. oktober 2012): «How Accurate Is Argo?». *Slate* (Washington, D.C.). Arkivert fra den 24. februar 2013

Litteratur
----------

* Mendez, Antonio J. (2009): *The Master of Disguise: My Secret Life in the CIA*. New York: HarperCollins. ISBN 978-0-06-186530-5.
* Pelletier, Jean; Adams, Claude (1981): *The Canadian Caper*. Toronto: Macmillan of Canada. ISBN 978-0-7715-9583-7.

Eksterne lenker
---------------

* (en) Canadian Caper – kategori av bilder, video eller lyd på Commons Rediger på Wikidata
* *Ken Taylor and the Canadian Caper* — fra Canadas utenriksdepartement